कंपनी के चैयरमैन बोले 'एयरटेल इस साल सभी प्लान की रेट्स बढ़ाने पर विचार कर रही'
Airtel Plans to Increase Rates for All Plans This Year; एयरटेल के चेयरमैन सुनील भारती मित्तल ने  कहा कि एयरटेल इस साल सभी प्लान की रेट्स बढ़ाने पर विचार कर रही
आने वाले दिनों में एयरटेल अपने प्लान्स की कीमतों में बढ़ोतरी कर सकता है। एयरटेल के चेयरमैन सुनील भारती मित्तल ने कहा कि एयरटेल इस साल सभी प्लान की रेट्स बढ़ाने पर विचार कर रही है। उन्होंने मोबाइल वर्ल्ड कांग्रेस में एक सवाल का जवाब में ये बात कही।
मित्तल ने कहा कि कंपनी में बहुत ज्यादा पूंजी डाली है जिसने बैलेंस शीट को मजबूत बनाया है, लेकिन टेलीकॉम इंडरस्ट्री में लागत पर रिटर्न बहुत कम मिलता है। इसे बदलने की जरूरत है। हम छोटे तौर पर प्लान्स की रेट्स में बढ़ोतरी करने जा रहे हैं, जो टैरिफ को सही स्थिति में लाने के लिए जरूरी है। हालांकि प्लान्स में कितने की बढ़ोतरी हो सकती है, ये उन्होंने नहीं बताया है।
जनवरी में 8 सर्किल्स में बढ़ाए थे रेट
एयरटेल ने पिछले महीने यानी जनवरी में कर्नाटक, आंध्र प्रदेश, बिहार और पश्चिमी उत्तर प्रदेश समेत देश के 8 सर्किल में प्लान की कीमत में बढ़ोतरी की थी। कंपनी ने 28 दिन के लिए मोबाइल फोन का मिनिमम मंथली रिचार्ज 57% बढ़ाकर 155 रुपए कर दिया था। इन 8 सर्किल्स में कंपनी ने 99 रुपए के अपने मिनिमम रिचार्ज को अब बंद कर दिया है। इसमें 200 MB इंटरनेट और कॉल के लिए चार्ज 2.5 पैसा प्रति सेकेंड लगता था।
99 रुपए वाला प्लान सभी सर्किल्स में हो सकता है बंद
मीडिया रिपोर्ट्स के अनुसार कंपनी 28 दिन के लिए 155 रुपए से कम वाले सभी कॉलिंग और SMS वाले टैरिफ को खत्म करने की योजना बना रही है। अगर ऐसा होता है तो किसी यूजर्स को सिम को चालू रखने के लिए कम से कम 155 रुपए का रिचार्ज कराना होगा।
कंपनी ARPU को 300 रुपए के पार ले जाना चाहती है
कंपनी का एवरेज रेवेन्यू पर यूजर (ARPU) अभी 193 रुपए है। कंपनी इसे प्लान्स में बढ़ोतरी करके 300 रुपए तक ले जाना चाहती है। कंपनियां एक यूजर से हर महीने औसतन जितना पैसा कमाती है उसे ही एवरेज रेवेन्यू पर यूजर (ARPU) कहते हैं।
देश में एयरटेल के 36.7 करोड़ यूजर
एयरटेल देश की दूसरी बड़ी टेलीकॉम कंपनी है। इसके देश में 36.7 करोड़ यूजर हैं। इस मामले में 42.1 करोड़ यूजर्स के साथ जियो टॉप पर है। वहीं VI (24.1 करोड़ यूजर) तीसरे और BSNL (10.6 करोड़ यूजर) चौथे नंबर पर है।
